Temeljem čl. 15. st. 2. Zakona o javnoj nabavi (NN 120/16, 114/22, 48/26) i čl. ------ Statuta Općine Okučani („Službeni glasnik“ --------) Općinsko vijeće Općine Okučani donijelo je na svojoj sjednici od _________ godine
PRAVILNIK O PROVEDBI POSTUPAKA JEDNOSTAVNE NABAVE
Predmet Pravilnika
Članak 1.
(1) Ovim Pravilnikom uređuje se nabava robe i/ili usluga procijenjene vrijednosti do 50.000,00 eura, odnosno nabava radova procijenjene vrijednosti do 100.000,00 eura.
(2) Izračun procijenjene vrijednosti nabave iz stavka 1. ovoga članka temelji se na ukupnom iznosu, bez poreza na dodanu vrijednost (PDV-a).

(3) Vrijednost radova, robe i/ili usluga ne smije se dijeliti s namjerom izbjegavanja primjene Zakona o javnoj nabavi ili ovog Pravilnika.
Opće odredbe i načela javne nabave
Članak 2.
(1) Odredbe ovog Pravilnika moraju se primjenjivati na način koji će osigurati zakonito, namjensko, ekonomično i svrhovito trošenje proračunskih sredstava Naručitelja.

(2) Naručitelj je u primjeni ovog Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(3) Ovaj Pravilnik ne primjenjuje se na ugovore koji su temeljem članka 30. Zakona o javnoj nabavi izuzeti od primjene Zakona o javnoj nabavi.
(4) U slučaju nedoumica ili pravnih praznina u primjeni ovoga Pravilnika, pojedine odredbe tumače se uzimajući u obzir svrhu i načela Zakona o javnoj nabavi te praksu njegove primjene, ako to nije protivno prirodi postupka jednostavne nabave.
Sprječavanje, prepoznavanje i uklanjanje sukoba interesa

Članak 3.
(1) Sprječavanje, prepoznavanje i uklanjanje sukoba interesa u postupcima jednostavne nabave provodi se sukladno odredbama Zakona o javnoj nabavi.
Predradnje

Članak 4.

(1) Procijenjena vrijednost nabave mora biti valjano određena u trenutku početka postupka jednostavne nabave.

(2) Postupak jednostavne nabave mora biti usklađen s planom nabave naručitelja. 

(3) U planu nabave navode se predmeti nabave čija je procijenjena vrijednost jednaka ili veća od 5.000,00 eura bez PDV-a
Vrijednosni pragovi

Članak 5.
(1) Način sklapanja ugovora o nabavi robe, radova i/ili usluga iz ovog Pravilnika ovisi o procijenjenoj vrijednosti nabave, te se u tom smislu razlikuje:

· nabava čija je procijenjena vrijednost do 15.000,00 eura 

· nabava roba i usluga čija je procijenjena vrijednost veća od 15.000,00 eura, a manja od 25.000,00 eura te nabava radova čija je procijenjena vrijednost veća od 15.000,00 eura, a manja od 45.000,00 eura
· nabava roba i usluga čija je procijenjena vrijednost veća od 25.000,00 eura, a manja od 50.000,00 eura te nabava radova čija je procijenjena vrijednost veća od 45.000,00 eura, a manja od 100.000,00 eura

(2) Po potrebi se može primijeniti postupak jednostavne nabave propisan za višu procijenjenu vrijednost nabave, što određuje odgovorna osoba Naručitelja u Odluci o početku postupka jednostavne nabave.
PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI DO 15.000,00 EURA
Članak 6.
(1) Nabava radova, roba i usluga procijenjene vrijednosti do 15.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom, po vlastitom izboru.

(2) Naručitelj u provedbi postupka nabave (slanje upita, zaprimanje ponuda, razmjena informacija s gospodarskim subjektima) u pravilu koristi elektronička sredstva komunikacije.

PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA
Povjerenstvo za provedbu postupka jednostave nabave

Članak 7.

(1) Pripremu i provedbu postupaka jednostavne nabave provodi Povjerenstvo za provedbu postupka jednostavne nabave.
(2) Povjerenstvo za provedbu postupka jednostavne nabave se sastoji od najmanje tri člana.
(3) Obveze i ovlasti članova Povjerenstva za provedbu postupka jednostavne nabave su:

· priprema postupka jednostavne nabave: određivanje uvjeta vezanih za predmet nabave, kriterija za odabir ponuda, potrebnog sadržaja Poziva na dostavu ponuda, tehničkih specifikacija, ponudbenog troškovnika i ostalih dokumenata vezanih za predmetnu nabavu 

· provedba postupka jednostavne nabave: slanje/objava poziva za dostavu ponuda, otvaranje odvojenih dijelova ponuda (ako je primjenjivo), izrada potrebnih zapisnika, prijedlog za donošenje Odluke o odabiru ili Odluke o poništenju.

Odluka o početku postupka jednostavne nabave
Članak 8.
(1) Postupak jednostavne nabave započinje danom donošenja Odluke o početku postupka jednostavne nabave od strane odgovorne osobe naručitelja.
(2) Odluka o početku postupka jednostavne nabave sastoji se od: 
· naziva predmeta nabave, evidencijski broj nabave, procijenjene vrijednosti nabave, vrste postupka jednostavne nabave sukladno ovom Pravilniku, popisa gospodarskih subjekata kojima će se uputiti Poziv za dostavu ponuda (ako je primjenjivo), obrazloženja u slučaju slanja Poziva na dostavu ponuda samo jednom gospodarskom subjektu (ako je primjenjivo), 
· imena i prezimena članova povjerenstva za provedbu postupka jednostavne nabave, obaveza i ovlasti članova povjerenstva za provedbu postupka jednostavne nabave

(3) Odluka o početku postupka postupka jednostavne nabave dostavlja se članovima Povjerenstva za provedbu postupka jednostavne nabave koji poduzimaju daljnje radnje u provedbi postupka.

Načini provedbe postupka prema vrijednosnim pragovima
Članak 9.
(1) Nabava roba i usluga čija je procijenjena vrijednost veća od 15.000,00 eura, a manja od 25.000,00 eura te nabava radova čija je procijenjena vrijednost veća od 15.000,00 eura, a manja od 45.000,00 eura provodi se putem modula jednostavne nabave EOJN RH upućivanjem Poziva na dostavu ponuda na adrese minimalno tri gospodarska subjekta.

(2) Nabava roba i usluga čija je procijenjena vrijednost veća od 25.000,00 eura, a manja od 50.000,00 eura te nabava radova čija je procijenjena vrijednost veća od 45.000,00 eura, a manja od 100.000,00 eura provodi se putem javne obave Poziva na dostavu ponuda u modulu jednostavne nabave EOJN RH. Naručitelj može, uz objavu Poziva, dodatno pozvati pojedine gospodarske subjekte na dostavu ponude, što se navodi u Odluci o početku postupka jednostavne nabave.
(3) Iznimno od odredbi stavka 2 ovog članka, Poziv za dostavu ponuda putem modula jednostavne nabave EOJN RH može se uputiti samo jednom gospodarskom subjektu: 

a. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

b. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe

2. ako iz tehničkih razloga predmet nabave može isporučiti samo određeni gospodarski subjekt ili

3. ako je to nužno radi zaštite isključivih prava, uključujući prava intelektualnog vlasništva

c. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

(4) U slučaju slanja Poziva na dostavu ponuda samo jednom gospodarskom subjektu, u Odluci o početku postupka jednostavne nabave potrebno je obrazložiti razloge za primjenu navedenog postupka.
(5) U slučaju iz stavka 3. točke c) ovog članka, Naručitelj može skratiti rok za dostavu ponuda.
Poziv za dostavu ponuda

Članak 10.
(1) Poziv za dostavu ponuda generira se putem sustava EOJN RH te se isti šalje gospodarskim subjektima ili javno objavljuje.
(2) Obavezni prilozi Poziva na dostavu ponuda su:

· Ponudbeni list

· Troškovnik 

Rok za dostavu ponuda

Članak 11.
(1) U slučaju slanja Poziva na dostavu ponuda na adrese gospodarskih subjekata, rok za dostavu ponuda iznosi najmanje -----dana od dana slanja poziva na dostavu ponuda.

(2) U slučaju javne objave Poziva na dostavu ponuda, rok za dostavu ponuda iznosi najmanje -----dana od dana objave poziva na dostavu ponuda.

Uvjeti i dokazi sposobnosti i jamstva
Članak 12.
(1) Naručitelj može u Pozivu na dostavu ponuda odrediti razloge isključenja kako su propisani u člancima 251. – 252. Zakona o javnoj nabavi.

(2) Naručitelj može u Pozivu za dostavu ponuda odrediti uvjete sposobnosti ponuditelja kako su propisani u člancima od 256.-259. Zakona o javnoj nabavi. 

(3) Naručitelj u Pozivu propisuje da li se ispunjenje uvjeta iz stavaka 1 i 2 ovog članka dokazuje eESPD odgovorom ili se dokazi prilažu u ponudi.
(4) Tijekom pregleda i ocjene ponuda Naručitelj može od najpovoljnijeg ponuditelja zatražiti ažurirane popratne dokumente kojima se dokazuju navodi iz eESPD odgovora, u primjerenom roku, ne kraćem od 3 dana.

(5) Naručitelj može od ponuditelja tražiti jamstva sukladno čl. 214. Zakona o javnoj nabavi.

(6) Uvjete sukladno ovom članku određuje Povjerenstvo za provedbu postupka jednostavne nabave u Pozivu na dostavu ponuda, na temelju okolnosti pojedinog slučaja.
Odredbe o zajednici ponuditelja
Članak 13.

(1) Zajednica ponuditelja može podnijeti zajedničku ponudu po pozivu na dostavu ponuda. 
(2) U pozivu za dostavu ponuda mogu se odrediti razlozi isključenja i uvjeti sposobnosti za članove zajednice ponuditelja, sukladno Zakonu o javnoj nabavi.
Odredbe o podugovarateljima
Članak 14.
(1) Gospodarski subjekti mogu dati dio ugovora u podugovor.
(2) U pozivu za dostavu ponuda mogu se odrediti razlozi isključenja i uvjeti sposobnosti za podugovaratelje, sukladno Zakonu o javnoj nabavi.
Oslanjanje na sposobnost gospodarskih subjekata

Članak 15.
(1) Za ispunjenje kriterija za odabir gospodarskog subjekta koji se odnosi na ekonomsku i financijsku te tehničku i stručnu sposobnost, gospodarski subjekt se može u postupku jednostavne nabave osloniti na sposobnost drugih subjekata, bez obzira na pravnu prirodu njihova međusobnog odnosa.

(2) U slučaju oslanjanja na sposobnost drugoga gospodarskog subjekta, gospodarski subjekt mora u ponudi izjaviti na koji će način i u kojem dijelu predmetnog ugovora o nabavi gospodarski subjekt na kojeg se oslanja sudjelovati u njegovu izvršenju.

(3) U pozivu za dostavu ponuda mogu se odrediti razlozi isključenja i uvjeti sposobnosti za gospodarske subjekte na koje se ponuditelj oslanja, sukladno Zakonu o javnoj nabavi.

Kriterij za odabir ponude
Članak 16.

(1) U Pozivu na dostavu ponuda naručitelj određuje kriterij za odabir ponude.

(2) Kriterij za odabir ponude je:

· najniža cijena ili

· ekonomski najpovoljnija ponuda 
(3) Ako je kriterij ekonomski najpovoljnija ponuda, u Pozivu za dostavu ponuda mora se navesti relativni značaj koji se pridaje svakom pojedinom kriteriju.

Pojašnjenja i izmjene poziva za dostavu ponuda

Članak 17.
(1) Gospodarski subjekti mogu zahtijevati pojašnjenja i izmjene Poziva na dostavu ponuda, a naručitelj dužan je odgovor staviti na raspolaganje na isti način kao i Poziv na dostavu ponuda. Zahtjev gospodarskog subjekta za pojašnjenjem i izmjene je pravovremen ako je upućen najkasnije trećeg dana prije isteka roka za dostavu ponuda.

(2) Tijekom roka za dostavu ponuda, Naručitelj može iz bilo kojeg razloga izvršiti izmjene/dopune Poziva na dostavu ponuda. Eventualne izmjene/dopune Poziva na dostavu ponuda biti će stavljene na raspolaganje na isti način kao i Poziv na dostavu ponuda.
(3) Ako se tijekom postupka izmijeni ili dopuni Poziv na dostavu ponuda na način koji bitno utječe na pripremu ponuda, rok za dostavu ponuda produljuje se razmjerno učinjenim izmjenama i dopunama.
Dostava ponuda

Članak 18.
(1) Rok za dostavu ponuda (datum i vrijeme) naznačen je u Pozivu za dostavu ponuda.

(2) Ponude se dostavljaju e dostavom putem EOJN RH.
(3) Iznimno, u slučaju da postoje odvojeni dijelovi ponude, isti se dostavljaju u fizičkom obliku na poštansku adresu Naručitelja.
Otvaranje ponuda
Članak 19.
(1) Naručitelj ne provodi javno otvaranje ponuda.

(2) Istekom roka za dostavu ponuda, EOJN RH automatski otvara ponude i generira Zapisnik o otvaranju ponuda.
(3) Iznimno, u slučaju da postoje odvojeni dijelovi ponude, najmanje jedan član stručnog povjerenstva za provedbu postupka jednostavne nabave će otvoriti odvojene dijelove ponude te o istom sačiniti zapisnik i isti objaviti na EOJN RH.
Pregled i ocjena ponuda

Članak 20.
(1) U roku od najviše 30 dana od isteka roka za dostavu ponuda, članovi Povjerenstva za provedbu postupka jednostavne nabave vrše pregled i ocjenu ponuda na temelju uvjeta i zahtjeva iz poziva na dostavu ponuda. 
(2) Tijekom pregleda i ocjene ponuda Naručitelj može pozvati ponuditelje da pojasne ili dopune svoju ponudu, u primjerenom roku, ne kraćem od 3 dana.
(3) O postupku pregleda i ocjene ponuda sastavlja se zapisnik. 
(4) Naručitelj je obavezan odbiti nepravilne, neprikladne i/ili neprihvatljive ponude.
(5) Na temelju prijedloga Povjerenstva za provedbu postupka jednostavne nabave, odgovorna osoba naručitelja donosi Odluku o odabiru u postupku jednostavne nabave, ili Odluku o poništenju postupka jednostavne nabave.
Odluka o odabiru

Članak 21.

(1) Rok za donošenje Odluke o odabiru iznosi 45 dana od isteka roka za dostavu ponuda.

(2) Odluka o odabiru i Zapisnik o ocjeni i pregledu ponuda se objavljuje na EOJN RH.
Odluka o poništenju

Članak 22.
(1) Rok za donošenje Odluke o poništenju iznosi 45 dana od dana nastanka razloga za poništenje.
(2) Odluka o poništenju i Zapisnik o ocjeni i pregledu ponuda (ako je primjenjivo) se objavljuje na EOJN RH.
Uvid u dokumentaciju

Članak 23.

(1) Nakon dostave odluke o odabiru ili poništenju, na zahtjev ponuditelja zaprimljen putem EOJN RH najkasnije dan prije isteka roka za prigovor, javni naručitelj obvezan je najkasnije idući radni dan do 16:00 sati omogućiti uvid u cjelokupnu dokumentaciju dotičnog postupka putem EOJN RH.
Pravo na prigovor
Članak 24.
(1) U postupcima jednostavne nabave procijenjene vrijednosti jednake ili veće od 15.000,00 eura, prigovor može podnijeti isključivo ponuditelj koji je sudjelovao u postupku jednostavne nabave dostavom ponude.

(2) Prigovor se podnosi u pisanom obliku čelniku Naručitelja (načelniku) isključivo elektroničkim sredstvima komunikacije putem modula jednostavne nabave unutar sustava EOJN RH, u kojem se postupak i provodi. Prigovor podnesen izvan sustava EOJN RH smatrat će se nedopuštenim i odbacit će se.

(3) Prigovor se podnosi u roku od 5 dana od dana objave Odluke o odabiru ili Odluke o poništenju u odnosu na sadržaj Poziva na dostavu ponuda, postupak otvaranja ponuda te postupak pregleda, ocjene i odabira ponuda odnosno razloge poništenja.
(4) Čelnik Naručitelja razmatra prigovor te može:

· odbaciti prigovor ako nije pravodoban ili nije dopušten ili je neuredan,

· odbiti prigovor kao neosnovan,

· prihvatiti prigovor i naložiti otklanjanje nepravilnosti,

· poništiti postupak jednostavne nabave ili njegov dio

(5) Čelnik Naručitelja dužan je o prigovoru odlučiti u roku od 5 dana od dana zaprimanja urednog prigovora.
(6) Odluka po prigovoru se bez odgode dostavlja subjektu koji je izjavio prigovor putem sustava EOJN RH.
(7) U postupcima jednostavne nabave procijenjene vrijednosti manje od 15.000,00 eura prigovor nije dopušten. 

Izvršnost Odluke o odabiru ili Odluke o poništenju

Članak 25.
(1) Odluka o odabiru ili Odluka o poništenju postaje izvršna:
· istekom roka za prigovor, ako prigovor nije izjavljen

· dostavom odluke po prigovoru subjektu koji je izjavio prigovor
Ugovor

Članak 26.
(1) Ugovor sukladno ovom Pravilniku sklapa odgovorna osoba naručitelja ili osoba koju on za to ovlasti, u roku od 30 dana od dana izvršnosti Odluke o odabiru.

(2) U slučaju novonastalih uvjeta uzrokovanih nepredvidljivim okolnostima koje su nastupile nakon potpisa ugovora, te ako je ta promjena objektivno opravdana, Ugovor o nabavi sklopljen u postupku jednostavne nabave može se izmijeniti tijekom njegova trajanja ako se time ne mijenja bitno predmet ugovora niti narušavaju načela javne nabave. 
(3) Tijekom izvršenja ugovora o nabavi sklopljenog u postupku jednostavne nabave ukupna vrijednost ugovora, uključujući sve izmjene i dodatke ugovoru, ne smije prijeći financijski prag nakon kojeg se prema ovom Pravilniku primjenjuju drugačija postupovna pravila provedbe nabave (pragovi iz članka 5 ovoga Pravilnika).
Evidencija izdanih narudžbenica/ sklopljenih ugovora o jednostavnoj nabavi
Članak 27.
(1) Podatke o izdanim narudžbenicama/sklopljenim ugovorima sukladno ovom Pravilniku, čija je vrijednost jednaka ili veća od 5.000,00 eura Naručitelj navodi u registru ugovora.

Posebni slučajevi

Članak 28.
(1) Ukoliko se provodi jednostavna nabava sredstvima osiguranim iz EU fondova, u provedbi postupaka nabave primjenjuju se pravila koja vrijede za natječaj/poziv pojedinog EU programa/fonda u okviru kojeg je sklopljen ugovor o dodjeli bespovratnih sredstava.

Prijelazne i završne odredbe
Članak 29.

(1) Ovaj Pravilnik stupa na snagu 1.9.2026. godine.
(2) Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave (KLASA: -----, URBROJ:-----).
(3) Postupci jednostavne nabave započeti temeljem Pravilnika o provedbi postupaka jednostavne nabave (KLASA: -------, URBROJ:--------) će se završiti u skladu s odredbama navedenog Pravilnika.

(4) Ovaj Pravilnik će se objaviti na službenoj internetskoj stranici Naručitelja te učiniti dostupnim u sustavu EOJN RH.

Predsjednik Općinskog vijeća

